SK Úradný vestník Európskej únie C 141/21

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 141/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„ORIEL SEA SALT“

EÚ č.: IE-PDO-0005-01318 – 26.2.2015

CHOP ( X ) CHZO ( )

1. Názov

„Oriel Sea Salt“

2. Členský štát alebo tretia krajina

Írsko

3. Opis poľnohospodárskeho výrobku alebo potraviny

3.1. Druh výrobku

Trieda 2.6. Soľ

3.2. Opis výrobku, na ktorý sa vzťahuje názov uvedený v bode 1

Názov Oriel Sea Salt označuje morskú soľ, ktorá sa získava v zálive prístavu Port Oriel, Clogherhead, Drogheda, grófstvo Louth, Írsko. Táto morská soľ sa vyznačuje jemnou zrnitosťou, krištáľovo bielou farbou a neobsahuje žiadne prídavné látky. Zrnitosť sa meria v mikrometroch, teda v merných jednotkách, ktoré sa označujú skratkou μm. 90 % zŕn má veľkosť 90 až 500 μm, veľkosť zvyšných 10 % zŕn sa pohybuje v rozmedzí od 500 μm do 1 000 μm. Táto morská soľ je na dotyk takmer ako prášok. Vďaka jemným zrnkám (soľ nemá podobu vločiek ani veľkých kryštálov) preniká do pokrmov rýchlejšie, pretože sa v nich rozpúšťa a rozptyľuje bez odporu.

Soľ má koncentrovanú slanú chuť, ktorá nie je ostrá ani kyslá, ale jemná, čo vyplýva z toho, že sa získava v uzavretom tlakovom systéme, ktorý zabezpečuje, že morská soľ sa nikdy nedostane do styku so vzduchom ani so zemou, ani nie je vystavená zásahom človeka, až kým neopustí systém pripravená na balenie. Oriel Sea Salt je teda zásluhou jedinečnej veľkosti svojich zrniek, svojej štruktúry a jemného chuťového profilu dokonalou čistou morskou soľou určenou na použitie ako prísada do jedál. Nezávislé ochutnávky naslepo a testy štruktúry ukázali, že vďaka intenzívnemu chuťovému profilu tejto morskej soli je možné znížiť jej množstvo pridávané do potravinových výrobkov až o 30 %.

Oriel Sea Salt má prirodzenú krištáľovo bielu farbu, takže sa nemusí premývať ani preplachovať. To spôsobuje, že prírodné morské minerály, ako sú horčík, draslík a až 65 stopových prvkov, sú v nej stále prítomné v približne rovnakých množstvách. (Premývanie morskej soli sa bežne používa vtedy, ak sa soľ získava v otvorenom priestore alebo v salinách.)

Hodnoty v osvedčení o analýze morskej soli Oriel Sea Salt sa môžu odlišovať o ± 10 % od hodnôt uvedených v tejto tabuľke:

Analýza morskej soli Oriel Sea Salt Metóda testovania: ICP MS Oriel Sea Salt mg/kg NaCl chlorid sodný viac ako 88 hmotnostných percent H2O voda menej ako 5 % Ca vápnik menej ako 5 mg/kg Mg horčík 500 mg – 800 mg/kg K draslík menej ako 3 000 mg/kg Cu meď menej ako 2,0 mg/kg Zn zinok menej ako 2,0 mg/kg Cr chróm menej ako 1,3 mg/kg Ni nikel menej ako 0,5 mg/kg Pb olovo menej ako 0,4 mg/kg Mn mangán menej ako 0,1 mg/kg Cd kadmium menej ako 0,04 mg/kg Fe železo stopové množstvo P fosfor stopové množstvo B bór stopové množstvo Co kobalt stopové množstvo Hg ortuť stopové množstvo

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Morská soľ získavaná prirodzene z Írskeho mora.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Fázy výroby a technologického procesu:

Všetky procesy získavania, odparovania, separácie a kryštalizácie sa vykonávajú vo vymedzenej zemepisnej oblasti v kontrolovaných a monitorovaných podmienkach, aby sa zabezpečila jednotnosť finálnych výrobkov. K týmto procesom patria:

— čerpanie a filtrácia morskej vody cez filtračný systém,

— zahusťovanie soľanky v uzavretom tlakovom systéme,

— kryštalizácia morskej soli v uzavretom tlakovom systéme,

— zber jemnozrnných kryštálov morskej soli.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Prístav Port Oriel, Clogherhead sa nachádza na severozápadnej strane výbežku Clogher Head, ktorý zasahuje do hlbokých morských úžin. Špecifická vymedzená oblasť sa rozprestiera od najjužnejšieho cípu výbežku Clogher Head so súradnicami 53.79497 severnej zemepisnej šírky, –6.21778 západnej zemepisnej dĺžky (53°47′42″ severnej zemepisnej šírky, 6°13′04″ západnej zemepisnej dĺžky) až po severný cíp výbežku Dunany Point so súradnicami 53.86144 severnej zemepisnej šírky, –6.23838 západnej zemepisnej dĺžky (53°51′41″ severnej zemepisnej šírky, 6°14′18″ západnej zemepisnej dĺžky). Vo vzdialenosti 5 námorných míľ sa v zálive Dundalk Bay nachádza klasifikovaná produkčná oblasť živých lastúrnikov s kódom oblasti LH-DB-DB prideleným írskym úradom pre ochranu morského rybolovu (Sea Fisheries Protection Authority) v roku 2014.

5. Súvislosť so zemepisnou oblasťou

Pôvod morskej soli sa prejavuje v jej charakteristickej chuti a vzhľade. Rovnako, ako na hrozno vplýva charakter územia, kde sa rodí, ako aj jeho klimatické podmienky, aj na morskú soľ Oriel Sea Salt pôsobia hlbokomorské vodné prúdy, čistota, obsah minerálov a čírosť vôd v tejto lokalite a proces používaný na dosahovanie, zachovanie a zušľachtenie týchto vlastností.

Získavanie morskej soli v tejto oblasti má stáročnú tradíciu. Vo vestníku grófstva Louth pre archeológiu a históriu (County Louth Archaelogical & Historical Journal) sa v tejto súvislosti uvádza: „28. januára 1667 vikomt Dungannon prenajal pozemok ležiaci blízko mesta Carlingford plukovníkovi Cookovi z Chiswicku v Middlesexe, ktorý tam ako výrobca soli mal postaviť solivary.“ Stáročia bol prístav Port Oriel synonymom vôd oplývajúcich rybami, v ktorých domáci obyvatelia lovili hlbokomorské ryby priamo z útesov a z prístavu. Soľ bola nenahraditeľnou prísadou pri konzervovaní rýb vyložených v prístave na spotrebu, skladovanie a následnú prepravu na trh. (Na mape z roku 1797 bol v blízkosti Newry Street zaznačený solivar, pričom záznam obsahoval aj údaje z miestnych zdrojov, ktoré opisujú soľné priepuste.)

Golfský prúd obmýva západné pobrežie Írska a keď narazí na chladnejšie vody Nórskeho mora, otočí sa okolo severného a severovýchodného výbežku a mieri na svoje konečné miesto určenia, ktoré sa nachádza päť míľ od zálivu pri prístave Port Oriel. V tomto bode sa prúd zastaví, pretože sa stretáva so silným výtokom z ústia rieky Boyne (druhá najväčšia rieka Írska).

Port Oriel sa nachádza na severozápadnej strane výbežku Clogher Head, ktorý zasahuje priamo do hlbokých morských úžin. Testy preukázali, že salinita v týchto vodách je porovnateľná so salinitou, ktorá je typická pre hlbokomorské vody. Táto vysoká salinita sa dáva do súvislosti s nezvyčajným hlbokomorským prúdením Golfského prúdu v tejto oblasti. Analýzy vody pri prístave Port Oriel vykazujú stabilné hodnoty obsahu soli na úrovni 3,5 % až 3,6 %, čo zodpovedá hlbším vodám.

Írsky námorný inštitút (Marine Institute of Ireland) po mnohé roky sústavne zaraďuje vody prístavu do triedy A medzinárodnej klasifikácie International Shellfish Quality, čím potvrdzuje, že ide o najčistejšiu morskú vodu. Zber slávok, lastúrnikov, krabov, homárov a solien je dynamicky sa rozvíjajúcim odvetvím podnikania v zálive prístavu Port Oriel, ako aj v jeho okolí a bohatý výskyt kôrovcov takisto prispieva k mimoriadnej kvalite vody a vysokému obsahu minerálov v nej. Tento región patrí medzi klasifikované produkčné oblasti živých lastúrnikov zálivu Dundalk Bay. Kód oblasti LH-DB-DB mu v roku 2014 pridelil írsky úrad pre ochranu morského rybolovu (Sea Fisheries Protection Authority) pre lastúrniky a soleny.

Kvalitatívne vlastnosti morskej soli Oriel Sea Salt sú v priamej súvislosti s nezvyčajnými hlbokomorskými prúdmi v tejto zemepisnej oblasti, s vysokým obsahom minerálov, aký sa v takýchto plytkých vodách zvyčajne nenachádza a s vetvami Golfského prúdu, ktoré obtekajú okolo severného pobrežia Írska a vtekajú do väčšieho zálivu Dundalk Bay a následne do zálivu prístavu Port Oriel, ako aj s prílivom a odlivom v týchto vodách. Voda mimoriadnej kvality a s vysokým obsahom minerálov sa potom zbiera a zušľachťuje v priebehu použitého procesu, počas ktorého neprichádza do styku so vzduchom, zemou ani nie je vystavená zásahu človeka, až kým sa z nej nevyrobí nepremývaná krištáľovo biela soľ bohatá na minerály. Výsledkom tohto procesu je jemnozrnná morská soľ.

Zhrnutie:

Získaná morská soľ je charakteristická svojím pôvodom s priamou väzbou na salinitu, kvalitu a hustotu minerálov vo vode. Odráža sa to v jemnozrnnosti a intenzívnej chuti morskej soli Oriel Sea Salt, ako aj vo vyššom obsahu minerálov v nej.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.agriculture.gov.ie/gi/pdopgitsg-protectedfoodnames/products/

(1) Ú. v. EÚ L 343, 14.12.2012, s. 1.